Document ID: 32009D0827

KOMISSION PÄÄTÖS,
tehty 13 päivänä lokakuuta 2009,
luvan antamisesta Chia-kasvin (Salvia hispanica) siementen saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti
(tiedoksiannettu numerolla K(2009) 7645)
(Ainoastaan ranskankielinen teksti on todistusvoimainen)
(2009/827/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,
sekä katsoo seuraavaa:
(1)
Robert Craig & Sons -niminen yritys esitti 30 päivänä kesäkuuta 2003 Yhdistyneen kuningaskunnan toimivaltaisille viranomaisille hakemuksen Chia-kasvin (Salvia hispanica) siementen ja jauhettujen siementen saattamisesta markkinoille elintarvikkeiden uutena ainesosana; Yhdistyneen kuningaskunnan toimivaltainen elintarvikkeiden arviointielin antoi 7 päivänä toukokuuta 2004 ensiarvioraporttinsa. Raportissaan se tuli siihen tulokseen, että Chia-kasvia (Salvia hispanica) on turvallista käyttää elintarvikkeissa aiotulla tavalla.
(2)
Komissio toimitti ensiarvioraportin kaikille jäsenvaltioille 14 päivänä kesäkuuta 2004.
(3)
Asetuksen (EY) N:o 258/97 6 artiklan 4 kohdassa säädetyssä 60 päivän määräajassa esitettiin kyseisen kohdan mukaisia perusteltuja muistutuksia tuotteen saattamisesta markkinoille; sen vuoksi 4 päivänä huhtikuuta 2005 kuultiin Euroopan elintarviketurvallisuusviranomaista, jäljempänä ’EFSA’, joka antoi lausuntonsa 5 päivänä lokakuuta 2005. Koska hakija ei voinut toimittaa riittäviä tietoja, EFSA ei lausunnossaan esittänyt turvallisuudesta päätelmiä mutta oli valmis harkitsemaan hakemusta uudelleen, jos hakija toimittaa lisätietoja.
(4)
Vastuu hakemuksesta siirrettiin 30 päivänä syyskuuta 2006 Columbus Paradigm Institute SA -nimiselle yritykselle, joka toimitti EFSAn vaatimia lisätietoja. EFSAa pyydettiin näin 21 päivänä tammikuuta 2008 saattamaan päätökseen Chia-kasvin (Salvia hispanica) siemeniä ja jauhettuja siemeniä koskeva arviointinsa.
(5)
EFSA toimitti 13 päivänä maaliskuuta 2009 toisen lausuntonsa Chia-kasvin (Salvia hispanica) siementen ja jauhettujen siementen turvallisuudesta elintarvikkeiden ainesosana.
(6)
Lausunnossaan EFSA myönsi, että toimitetut tiedot tukivat myönteistä käsitystä Chia-kasvin siementen ja jauhettujen kokonaisten Chia-kasvin siementen turvallisuudesta. EFSA tuli erityisesti siihen lopputulokseen, että Chia-kasvin (Salvia hispanica) siementen ja jauhettujen siementen käytöstä leipätuotteissa erikseen määritellyissä käyttöolosuhteissa ei todennäköisesti aiheudu haittaa ihmisten terveydelle.
(7)
Tieteellisen arvioinnin perusteella todetaan, että Chia-kasvin (Salvia hispanica) siemenet ja jauhetut Chia-kasvin siemenet täyttävät asetuksen (EY) N:o 258/97 3 artiklan 1 kohdassa säädetyt vaatimukset.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Liitteessä määriteltyjä Chia-kasvin (Salvia hispanica) siemeniä ja jauhettuja Chia-kasvin siemeniä voidaan saattaa markkinoille yhteisössä elintarvikkeiden uutena ainesosana käytettäväksi leipätuotteissa, joissa Chia-kasvin (Salvia hispanica) siementen pitoisuus on enintään 5 prosenttia.
2 artikla
Tällä päätöksellä sallitun elintarvikkeiden uuden ainesosan nimitys sitä sisältävien elintarvikkeiden pakkausmerkinnöissä on ”Chian (Salvia hispanica) siemenet”.
3 artikla
Tämä päätös on osoitettu yritykselle Columbus Paradigm Institute SA, Chaussée de Tervuren 149, B-1410 Waterloo.
Tehty Brysselissä 13 päivänä lokakuuta 2009.

Labels: 0
3
17
6